NARIADENIE KOMISIE (ES) č. 816/2007
z 12. júla 2007,
ktorým sa otvárajú ročné colné kvóty na dovoz určitého tovaru z Turecka získaného spracovaním poľnohospodárskych výrobkov, ktoré sú uvedené v nariadení Rady (ES) č. 3448/93
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 stanovujúce obchodné opatrenia uplatňované na niektoré tovary vznikajúce spracovaním poľnohospodárskych výrobkov (1), a najmä na jeho článok 7 ods. 2,
keďže:
(1)
Rozhodnutím Asociačnej rady ES - Turecko č. 1/95 (2) sa implementuje záverečná etapa colnej únie. V časti V sa stanovujú obchodné opatrenia týkajúce sa spracovaných poľnohospodárskych výrobkov.
(2)
Rozhodnutím Asociačnej rady ES - Turecko č. 1/97 (3) sa stanovujú opatrenia uplatniteľné na určité spracované poľnohospodárske výrobky.
(3)
Rozhodnutím Asociačnej rady ES - Turecko č. 1/2007 (4) sa stanovujú nové výhodnejšie podmienky obchodovania uplatniteľné na určité spracované poľnohospodárske výrobky, ktorých cieľom je prehĺbiť a rozšíriť colnú úniu a zlepšiť hospodársku konvergenciu ako výsledok rozšírenia Spoločenstva 1. mája 2004. Na základe týchto výhodnejších podmienok sa stanovujú koncesie vo forme colných kvót oslobodených od cla. Na dovoz prevyšujúci tieto kvóty sa naďalej uplatňujú súčasné obchodné ustanovenia.
(4)
Nariadením Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (5), sa stanovujú pravidlá správy colných kvót. Je vhodné zabezpečiť, aby sa tieto colné kvóty otvorené na základe tohto nariadenia spravovali v súlade s uvedenými pravidlami.
(5)
Nariadenie Komisie (ES) č. 2026/2005 z 13. decembra 2005, ktorým sa zavádzajú colné kvóty pre rok 2006 a nasledujúce roky na dovoz niektorých tovarov z Turecka vznikajúcich spracovaním poľnohospodárskych výrobkov uvedených v nariadení Rady (ES) č. 3448/93 (6) do Európskeho spoločenstva, by sa malo zrušiť. Množstvo dovezené v rámci tohto nariadenia od 1. januára 2007 do dátumu zrušenia by sa malo odpočítať z množstva príslušnej novej kvóty.
(6)
Opatrenia stanovené v tomto nariadení sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami, ktoré nie sú uvedené v zozname v prílohe I,
PRIJALA TOTO NARIADENIE:
Článok 1
Colné kvóty Spoločenstva na dovoz tovaru z Turecka uvedeného v prílohe sú podľa podmienok stanovených v tejto prílohe otvorené od 1. januára do 31. decembra každého roku od roku 2007.
Prístup k využívaniu týchto colných kvót je predmetom predkladania sprievodného osvedčenia A.TR. v súlade s rozhodnutím Výboru pre colnú spoluprácu ES a Turecka č. 1/2006.
Článok 2
Colné kvóty Spoločenstva uvedené v článku 1 spravuje Komisia v súlade s článkami 308a, 308b a 308c nariadenia (EHS) č. 2454/93.
Článok 3
Nariadenie (ES) č. 2026/2005 sa zrušuje v deň nadobudnutia účinnosti tohto nariadenia. Množstvo colnej kvóty s poradovým číslom 09.0232 sa zníži o množstvo cestovín dovážaných v rámci nariadenia (ES) č. 2026/2005 (poradové číslo 09.0205) od 1. januára 2007 do dátumu nadobudnutia účinnosti tohto nariadenia.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Je uplatniteľné od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. júla 2007